Man sterf in plaasaanval by Cullinan | Maroela Media
Man sterf in plaasaanval by Cullinan
'n Plaaswerker (22) is doodgeskiet en drie van sy kollegas het die hele nag hulpeloos vasgebind gelê nadat rowers Dinsdagaand op 'n plaas in die De Wagensdrift-omgewing, digby Cullinan in Gauteng, toegeslaan het.
Marius Muller, nasionale operasionele koördineerder van AfriForum, het gesê volgens voorlopige inligting het drie aanvallers, twee van hulle gewapen, die werkers in hul huis oorrompel. Een van die werkers is deur 'n staaldeur geskiet en die ander is oënskynlik gedwing om die hoofhuis op die plaas oop te sluit.
Die boer woon nie op die plaas nie en was nie tydens die aanval op die plaas nie.
Die werkers is met kabelbinders vasgebind en die rowers het die huis geplunder. Volgens Muller het hulle omstreeks 04:00 met 'n klein vragmotor en sleepwa en verskeie huishoudelike items op die vlug geslaan.
Die klein vragmotor waarin die aanvallers gevlug het. Hulle is steeds soek.
Die werkers kon hulself vanoggend eers bevry en hulp ontbied.
Kapt. Kay Makhubela, polisiewoordvoerder in Gauteng, het gesê 'n klag van moord en huisroof word ondersoek.
Volgens hom het die drie aanvallers 'n heining geknip om toegang tot die perseel te kry. Niemand is nog in hegtenis geneem nie.
Daar was die afgelope tyd hernieude oproepe vir beter landelike beveiliging ná 'n vlaag aanvalle op plase. In verskeie van die voorvalle is slagoffers ernstig beseer.
Die DA het Dinsdag ook opnuut 'n beroep op pres. Cyril Ramaphosa gedoen om sy stilswye rakende die toenemende aantal plaasaanvalle en ‑moorde in die land te verbreek.
Dianne Kohler Barnard, DA-LP en voorsitter van die party se werkgroep oor landelike veiligheid, het gesê die party het nog geen terugvoer oor sy versoek vir 'n debat oor dié misdade gekry nie. "Ongelukkig is dit nie vreemd vir 'n regering wat graag boere prys as hulle dit nodig het nie, maar nooit die boeregemeenskap help wanneer dit in 'n krisis is nie," het Kohler Barnard gesê.
Maroela Media het vroeër berig oor minstens drie plaasaanvalle in die Vrystaat die afgelope paar dae. 'n Bejaarde paar en nog 'n man is ook Dinsdag op 'n kleinhoewe in die Sinoville-omgewing, in die noorde van Pretoria, oorval en aangerand. Daar was die afgelope ruk ook 'n vlaag aanvalle in die Onderstepoort-omgewing.
Bekende sakevrou in Upington vermoor
Meer bekend oor moord op jong onderwyseres
Dit beteken daar was altesaam 41 plaasaanvalle in Junie, met minstens 9 sterftes. En steeds swyg die president en sy regering. Hoekom?
Let wel, hierdie was n swart boer. Dis nie net wit boere wat deurloop nie.
Die Anc en hulle vriende sal niks se oor die nie. Want – 'Farmers lives do not matter nor their workers'.
Boere en hul personeel sal al meer geteiken word in die huidige omstandighede waar die helfte van mense werkloos is en weinig tot geen respek vir die reg toon nie. Die onbeholpe regering het SA leeg geplunder en almal, ook hul ondersteuners, verarm tot die punt waar talle mense moet veg om oorlewing en nog kan of wil die president nie insien dat die ANC en sy bondgenote 'n broeikas vir anargie skep nie. Die uitsprake wat gister deur Regter Zondo en Popo Molefe gemaak is, som die probleem perfek op en is 'n ernstige aanklag teen beide die president… Lees meer »